Broj: 711-I-1699-P-19/18-05-8

Zagreb, 23. studenoga 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **temeljem vlastitih saznanja o mogućem sukobu interesa dužnosnika Mladena Karlića, zastupnika u Hrvatskom saboru,** na 29. sjednici, održanoj 23. studenoga 2018.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Mladena Karlića, zastupnika u Hrvatskom saboru i gradonačelnika Grada Vinkovaca do 8. lipnja 2017.g., povodom zapošljavanja supruge dužnosnika u Vukovarsko-srijemskoj županiji, na radnom mjestu pročelnice Upravnog odjela za obrazovanje, šport, mlade i demografiju, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a niti načela obnašanja javnih dužnosti.**

**Obrazloženje**

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu toga Zakona, dok je podstavkom 43. istog stavka propisano da su gradonačelnici i njihovi zamjenici također dužnosnici u smislu istog Zakona. Mladen Karlić je stoga povodom obnašanja dužnosti gradonačelnika Grada Vinkovaca, koju je obnašao do 8. lipnja 2017.g. te dužnosti zastupnika u 9. sazivu Hrvatskog sabora, obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju stavka 4. istog članka, podnositelju prijave jamči se zaštita anonimnosti.

Povjerenstvu je 15. siječnja 2018.g. podnesena anonimna prijava mogućeg sukoba interesa protiv dužnosnika Mladena Karlića, koja je zaprimljena pod brojem: 711-U-220-P-19/18-01-1. U prijavi se u bitnome navodi da je Vukovarsko-srijemska županija raspisala natječaje za izbor pročelnika u Županiji, između ostalog za pročelnika Upravnog odjela za obrazovanje i sport te je na navedenom radnom mjestu zaposlena supruga dužnosnika Mladena Karlića, zastupnika u Hrvatskom saboru i predsjednika Gradskog vijeća Grada Vinkovaca koji je ranije obnašao dužnost gradonačelnika Grada Vinkovaca. U prijavi se nadalje navodi da je dužnosnik Mladen Karlić iskoristio svoj politički položaj te osobno, ali i putem aktualnog gradonačelnika Grada Vinkovaca Ivana Bosančića, utjecao na zapošljavanje svoje supruge na radnom mjestu pročelnice u Vukovarsko-srijemskoj županiji.

Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a pribavilo potrebne podatke i dokumentaciju od nadležnih državnih tijela.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, svjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Uvidom u Registar dužnosnika koji vodi Povjerenstvo utvrđeno je da je dužnosnik Mladen Karlić dužnost gradonačelnika Grada Vinkovaca obnašao od 7. lipnja 2013.g. do 8. lipnja 2017.g. te da dužnost zastupnika u Hrvatskom saboru obnaša od 14. listopada 2016.g.

Uvidom u izvješća o imovinskom stanju koje je dužnosnik Mladen Karlić podnio 10. studenoga 2016.g. povodom stupanja na dužnost zastupnika u Hrvatskom saboru te 8. srpnja 2017.g. povodom prestanka obnašanja dužnosti gradonačelnika Grada Vinkovaca utvrđeno je da je supruga dužnosnika zaposlena u Vukovarsko-srijemskoj županiji.

Na zahtjev Povjerenstva Vukovarsko-srijemska županija dostavila je očitovanje od 17. travnja 2018.g. u kojem se u bitnome navodi da je Skupština Vukovarsko-srijemske županije na sjednici održanoj dana 27. veljače 2017.g. donijela Odluku o ustrojstvu i djelokrugu rada upravnih tijela Vukovarsko-srijemske županije („Službeni vjesnik Vukovarsko-srijemske županije“ broj 2717.) kojom se Upravnom odjelu za obrazovanje i šport u opis djelatnosti dodaju novi poslovi koji se odnose na skrb o mladima i demografiju te se ustrojava novi Upravni odjel za obrazovanje, sport, mlade i demografiju. Slijedom navedene odluke svi dosadašnji pročelnici Upravnih odjela u Vukovarsko-srijemskoj županiji imenovani su vršiteljima dužnosti do imenovanja pročelnika na temelju javnog natječaja. U očitovanju se nadalje navodi da je gđa \_\_\_\_\_\_\_\_\_\_\_\_\_\_\_\_ do donošenja navedene Odluke obavljala poslove pročelnice Upravnog odjela za obrazovanje i šport. Na navedeno radno mjesto imenovana je na temelju provedenog javnog natječaja, objavljenog u „Narodnim novinama“ broj 115/13. od 13. rujna 2013.g. te je Rješenjem o rasporedu i plaći od 9. listopada 2013.g. raspoređena na radno mjesto pročelnice. Nadalje, gđa ::::::::::::::::::::: trenutno obavlja poslove pročelnika Upravnog odjela za obrazovanje, šport, mlade i demografiju, također na temelju javnog natječaja objavljenog u „Narodnim novinama“ broj 98/17. od 27. rujna 2017.g. i provedenog od strane Povjerenstva za provedbu natječaja Vukovarsko-srijemske županije. Rješenje o imenovanju pročelnika te Rješenje o rasporedu i plaći od 11. prosinca 2017.g. kojim je gđa \_\_\_\_\_\_\_\_\_\_\_\_\_ raspoređena na radno mjesto pročelnice Upravnog odjela za obrazovanje, šport, mlade i demografiju donio je župan Vukovarsko-srijemske županije sukladno izvješću o provedenom postupku i priloženoj rang listi kandidata, a s obzirom na rezultate provjere znanja i sposobnosti provedene od strane Povjerenstva za provedbu natječaja.

Iz prikupljenih podatka i dokumentacije utvrđeno je da je supruga dužnosnika Mladena Karlića zaposlena u Vukovarsko-srijemskoj županiji, odnosno u tijelu javne vlasti u kojem dužnosnik ne obnaša niti je obnašao dužnost. Povjerenstvo stoga tumači da dužnosnik Mladen Karlić kao zastupnik u Hrvatskom saboru, odnosno kao gradonačelnik Grada Vinkovaca nije mogao sudjelovati niti utjecati na provedbu natječaja za zapošljavanje u Vukovarsko-srijemskoj županiji s obzirom da ne obnaša dužnost u navedenom tijelu javne vlasti. Nadalje, iz očitovanja koje je dostavila Vukovarsko-srijemska županija proizlazi da je supruga dužnosnika Mladena Karlića zaposlena na radnom mjestu pročelnice upravnog odjela u navedenoj jedinici regionalne samouprave na temelju prethodno provedenog javnog natječaja te da je rješenje o imenovanju i rasporedu na radno mjesto dužnosnikove supruge donio župan Vukovarsko-srijemske županije. Povjerenstvo također ističe da se u prijavi ne navode okolnosti koje bi ukazivale na eventualni odnos interesne povezanosti između dužnosnika Mladena Karlića i župana Vukovarsko-srijemske županije koji je donio odluku o zapošljavanju dužnosnikove supruge.

Slijedom svega navedenog, Povjerenstvo iz prikupljenih podataka i dokumentacije nije steklo saznanja koja upućuju na moguću povredu odredbi ZSSI-a ili načela djelovanja od strane dužnosnika Mladena Karlića te je donesena odluka kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Mladen Karlić, elektronička dostava

2. Objava na internetskoj stranici Povjerenstva

3. Pismohrana